ફિલ્મસંગીતમાં એક નવી જોડીનો ઉદય થયો. મરાઠીભાષી લક્ષ્મીકાંત કુડાલકર અને હિંદીભાષી પ્યારેલાલ શર્મા. ૧૯૬૨-૬૩થી શરૂ થયેલી આ જોડી ૧૯૯૮માં ખંડિત થઈ પરંતુ વચ્ચેના ત્રણ સાડા ત્રણ દાયકામાં એમણે અનેક યાદગાર ધૂનો આપી. તેમાં લોકસંગીત, શાસ્ત્રીય સંગીત, ભજન, ઠુમરી અને દાદરા અંગના ગીતો તથા પાશ્ચાત્ય સંગીત પર આધારિત ગીતો-દરેક શૈલીમાં તેમણે નિપુણતા પુરવાર કરી. ‘મિલન’, ‘જીને કી રાહ’ અને ‘સૌદાગર’ જેવી ઘણી ફિલ્મોના સુપરહિટ થવામાં સંગીતમય માતબર ફાળો હતો. તેના બધાં ગીતો પણ ગાજ્યાં.